**О Б Р А З Л О Ж Е Њ Е**

**ФИНАНСИЈСКОГ ПЛАНА РЕПУБЛИЧКОГ ФОНДА ЗА**

**ПЕНЗИЈСКО И ИНВАЛИДСКО ОСИГУРАЊЕ**

## ЗА 2018. ГОДИНУ

 **1. Уводне напомене**

Правни основ за доношење Финансијског плана садржан је у члану 160. став 1. тачка 5) Закона о пензијском и инвалидском осигурању („Службени гласник РС", бр. 34/03, 64/04 - УС, 84/04 - др. закон, 85/05, 101/05 - др. закон, 63/06 - УС, 5/09, 107/09, 101/10, 93/12, 62/13, 108/13, 75/14 и 142/2014; у даљем тексту: Закон о ПИО, којим је прописано да Управни одбор Фонда доноси финансијски план, као и у члану 6. став 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - испр., 108/13, 142/14, 68/2015 – др. закон, 103/15 и 99/2016) којим је прописано да финансијски план организације обавезног социјалног осигурања доноси надлежни орган организације уз сагласност Народне скупштине.

Садржај Финансијског плана за 2018. годину рађен је према Правилнику о начину утврђивања садржаја финансијског плана организација обавезног социјалног осигурања („Службени гласник РС", број 81/2004) и састоји се из општег и посебног дела у којем се исказују примања по врстама и издаци по наменама у складу са економском класификацијом прописаном Правилником о стандардном класификационом оквиру и контном плану за буџетски систем („Службени гласник РС", бр. 16/16 и 49/2016), и издаци по програмској структури у складу са смерницама Министарства финансија за израду финансијског плана организација за обавезно социјално осигурање по програмској структури.

У изради Финансијског плана Фонда за 2018. годину, коришћени су основни макроекономски инпути Министарства финансија:

- пројектована инфлација, годишњи просек 2,7%;

- реални раст БДП 3,5%;

- БДП по текућим тржишним ценама, 4.755 млрд динара

**2. Основни подаци о Републичком фонду за пензијско и инвалидско осигурање**

Републички фонд за пензијско и инвалидско осигурање (у даљем тексту: Фонд), организован је као правно лице са статусом организације за обавезно социјално осигурање у коме се остварују права из пензијског и инвалидског осигурања и обезбеђују средства за ово осигурање.

У Фонду управне, аналитичке, финансијске, административне, техничке и друге послове из делокруга Фонда обављају запослени у следећим организационим јединицама утврђеним Правилником о организацији Републичког фонда за пензијско и инвалидско осигурање („Службени гласник РС”, бр. 29/08 и 105/2015):

- Дирекција Фонда са седиштем у Београду и Службом Дирекције Фонда са седиштем у Приштини;

- Дирекција Покрајинског фонда са седиштем у Новом Саду;

- Филијала за град Београд са службама Филијале и испоставама за општине на територији града Београда;

- 34 филијале са службама филијала и испоставама за територију једне или више општина, односно градова.

Према подацима кадровске евиденције, Фонд је на дан 30.09.2017. године на неодређено време запошљавао 3.038 радника. На одређено време запослено је 379 радника: 96 ради замене, 267 због повећаног обима посла и 16 приправника тржишта рада.

 **3. План прихода и примања и расхода и издатака за 2018. годину**

 **3.1. Приходи и примања по Обрасцу 1**.

 - општи део

 Приход и примања Фонда према члану 169. Закона о ПИО чине средства:

 - од доприноса за обавезно пензијско и инвалидско осигурање;

- за пензијско и инвалидско осигурање које се у случајевима и под условима законом обезбеђују у буџету;

- од имовине којом располаже Фонд;

- од камата остварених пласманом сопствених прихода Фонда, у складу са законом, пословном банкарству, на тржишту новца или куповином обвезница чији емитент је држава;

- субвенција и донација;

- остварена продајом друштвеног капитала, друштвених и јавних предузећа или њихових делова, у складу са законом;

- дивиденде на акције по основу ранијих улагања средстава за пензијско и инвалидско осигурање, у складу са законом;

- буџета за обавезе Републике Србије утврђене законом;

- из других извора.

Укупни приходи и примања Фонда у 2018. години су планирани у износу од 615,58 милијарди динара и виши су за 1,98% у односу на средства планирана за 2017. годину.

**700000** – **Текући приходи** су планирани у укупном износу од 615,51 милијарду динара, по следећим позицијама:

- **720000** – **Социјални доприноси** као изворни приходи, планирани су у износу од 421,16 милијарди динара.

Законом о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11, 101/11, 7/12, 8/13, 47/13, 108/13, 6/14, 57/14, 68/14 - др.закон, 5/15, 112/15 и 5/2016), уређују се доприноси за обавезно социјално осигурање, обвезници доприноса, основице доприноса, стопе доприноса, начин обрачунавања и плаћања доприноса, као и друга питања од значаја за утврђивање и плаћање доприноса.

У оквиру планираних прихода од доприноса садржан је и износ од 260,00 милиона динара обезбеђен у буџету РС, а које трансферише Управа за сарадњу са црквама и верским заједницама на име доприноса за пензијско и инвалидско осигурање свештеника и верских службеника (Уредба о уплати доприноса за пензијско и инвалидско осигурање за свештенике и верске службенике, „Службени гласник РС”, број 46/2012).

Планираним приходима од доприноса покрива се 68,42% планираних расхода и издатака у 2018. години.

- **730000** – **Донације, помоћи и трансфери** износе 185,54 милијарди динара са учешћем од 30,14% у укупним приходима и примањима.

Трансфери који се извршавају преко Министарства финансија регулисани су чланом 173. Закона о ПИО којим је предвиђено да је Република гарант за обавезе Фонда за остваривање права по основу обавезног пензијског и инвалидског осигурања. Ови трансфери планирани су у укупном износу од 162,34 милијарде динара.

Трансферима који се извршавају са раздела Министарства за рад, запошљавање, борачка и социјална питања обезбеђују се средства:

- за права остварена под повољнијим условима у односу на услове утврђене Законом, а која су остварена по ранијим прописима (савезним и републичким) у складу са чланом 235. Закона о ПИО: СМУП, СМИП, борци НОР-а 1941. године, административне пензије у савезним органима, учесници рата од 1990. године, учесници првог светског рата, борци на одговорним дужностима, радници РМУП-а, радници у казнено поправним домовима, учесници рата 1990. године, изузетне пензије, носиоци партизанске споменице 1941. године, „солидарни стажˮ пољопривредних осигураника, као и за осигуранике из члана 58. и посебан стаж жена осигураника (члан 206.),

- по Уредби о условима за остваривање права на посебну пензију запослених у Министарству унутрашњих послова на територији АП Косово и Метохија („Службени гласник РС”, бр. 115/13 и 42/2014),

- по Уредби Владе РС о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија („Службени гласник РС" број 95/2017),

- по основу чл. 22. и 23. Закона о рехабилитацији („Службени гласник РС”, број 92/2011) којим се рехабилитованом лицу даје право на месечну новчану накнаду (посебан додатак) коју обрачунава, усклађује и исплаћује Фонд, а средства за исплату се обезбеђују у буџету Републике и

- по основу члана 207. став 2. Закона о ПИО, за покриће разлике између најнижег износа пензије утврђеног применом члана 76. Закона и износа пензије која би осигуранику припадала без његове примене.

Ови трансфери планирани су у укупном износу од 23,20 милијарди динара: за права по посебним прописима 8,34 милијарди динара и за разлику до најниже пензије 14,86 милијарди динара.

Средства из буџета РС са раздела Управе за сарадњу са црквама и верским заједницама, на име доприноса за пензијско и инвалидско осигурање свештеника и верских службеника, у износу од 260,00 милиона динара садржана су на приходима од доприноса. Са овим средствима укупан трансфер из буџета Републике износи 185,80 милијарди динара.

- **740000** – **Други приходи** планирани су у износу од 351,30 милиона динара. Чине их приходи од камата, приходи од закупа, по основу извршених услуга и друго. У укупним приходима и примањима учествују са 0,06%.

-**770000** – **Меморандумске ставке за рефундацију расхода** износе 336,33 милиона динара по основу одштетних захтева од иностраних носиоца осигурања, рефундације боловања запослених и друго. Учествују са 0,05% у укупним приходима и примањима.

- **780000 – Трансфери између буџетских корисника на истом нивоу** су планирани у износу од 8,12 милијарди динара и учествују са 1,32% у укупним приходима и примањима:

- средства у износу од 3,65 милијарди динара се односе на допринос за ПИО који уплаћује Национална служба за запошљавање за запослене за чијим радом је престала потреба, односно у свим другим случајевима престанка рада послодавца, док остварују новчану накнаду према прописима о запошљавању (Ко781321),

- средства у износу од 2,43 милијарде динара на име доприноса за ПИО запослених који примају накнаду за време привремене спречености за рад (боловање) по прописима о здравственом осигурању, које уплаћује Републички фонд за здравствено осигурање (Ко781322),

- средства у износу од 33,50 милиона динара која уплаћује Национална служба за запошљавање према члану 45. Закона о доприносима за обавезно социјално осигурање (Ко781323),

- на позицији доприноса за пензијско и инвалидско осигурање војних осигураника који примају накнаду за време привремене спречености за рад - боловање (Ко781324) планирана су средства у висини од 6,82 милиона динара,

- средства у износу од 325,99 милиона динара од Националне службе за запошљавање која обрачунава и плаћа допринос за ПИО за осигуранике самосталних делатности док остварују новчану накнаду према прописима о запошљавању (Ко781341),

 - средства у износу од 1,67 милијарди динара од Републичког фонда за здравствено осигурање који обрачунава и плаћа допринос за ПИО за осигуранике који примају накнаду за време привремене спречености за рад по прописима о здравственом осигурању или док су на породиљском одсуству, односно за време одсуства са рада или рада са скраћеним радним временом због посебне неге детета (Ко781342).

Предвиђени трансфери усаглашени су са финансијским плановима Националне службе за запошљавање и Републичког фонда за здравствено осигурање.

**800000** – **Примања од продаје нефинансијске имовине** су планирана у износу од 29,00 милиона динара и односе се на примања од продаје и откупа непокретности (Ко811000).

**900000** – **Примања од задуживања и продаје финансијске имовине** износе 40,00 милиона динара и односе се на примања од отплате кредита раније датих физичким лицима и домаћинствима (Ко921600).

**3.2. Расходи и издаци по Обрасцу 2**.

 - општи и посебан део по програмској структури

Чланом 171. Закона о ПИО прописано је да се средства Фонда користе само за намене одређене законом, и то за:

* исплату пензија и новчаних накнада из пензијског и инвалидског осигурања;
* текуће расходе, издатке за нефинансијску имовину и отплату главнице и набавку финансијске имовине;
* друге обавезе утврђене законом.

Средства Фонда могу се, у складу са актом Фонда, користити за друштвени стандард корисника пензија, највише до 0,10% укупних прихода Фонда по основу доприноса.

Укупни расходи и издаци Фонда за 2018. годину износе 615,58 милијарди динара и виши су за 1,98% у односу на средства планирана за 2017. годину.

Програми Фонда финансирају се из:

- доприноса за пензијско и инвалидско осигурање,

- средстава из буџета Републике Србије за повећане обавезе које настају услед стицања и остваривања права под посебним условима за одређене категорије осигураника и за надокнаду разлике до најнижег износа пензије,

- дотација из буџета Републике у висини недостајућих средстава за исплату права,

- других извора.

**Програм: 0910 Подршка спровођењу послова из надлежности Фонда**

**Опис:** Програм се спроводи у циљу обезбеђивања остваривања права пензијског и инвалидског осигурања.

Програм обухвата активности везане за остваривање права из пензијског и инвалидског осигурања, административну подршку и управљање радом Фонда.

Приоритети су унапређење квалитета јавних услуга и остваривања права из пензијског и инвалидског осигурања у складу са законом и принципима ефикасности, ефективности и економичности.

Нове мере које се реализују кроз програм, према плану приоритетних активности Владе Републике Србије за смањење административних терета у Републици Србији „Стоп бирократији“, односе се на активности укидања обавезе достављања Фонду М4 образаца за утврђивање стажа, са роком до краја 2018. године.

**Одговорно лице:** Драгана Калиновић, директор Фонда

**Циљ 1:** Повећање процента решених захтева о основним правима из пензијског и инвалидског осигурања у првостепеном поступку у року од 60 дана

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 1.1 | Назив: Проценат решених захтева у првостепеном поступку по домаћим прописима у року од 60 дана | Јед.мере% | Базна година2016 | Базна вред.90,0 | 201890,5 | 201991,5 | 202092,5 |
| Индикатор 1.2 | Назив: Проценат решених захтева у првостепеном поступку по међународним уговорима у року од 60 дана | Јед.мере% | Базна година2016 | Базна вред.64,0 | 201864,5 | 201965,5 | 202066,5 |
| Коментар: Подаци не подразумевају периоде за које је потребно извршити неопходно медицинско вештачење у циљу решавања захтева. |

**Циљ 2:** Укидање обавезе достављања М4 образаца Фонду

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 2.1 | Назив: % спроведених планираних активности на стварању техничких и формално-правних предуслова | Јед.мере% | Базна година2017 | Базна вред.40 | 2018100 | 2019 | 2020 |
| Коментар: Проценат спроведених активности изражен кумулативно. Планиране активности: анализа података из екстерних извора, формирање базе и приступ бази података, успостављање веза екстерних и података Фонда и неопходних контрола, унапређење квалитета података у сарадњи са екстерним учесницима, упис података у матичну евиденцију. |

**Циљ 3:** Повећање броја корисника електронских сервиса

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 3.1 | Назив: Број корисника електронских сервиса за грађане | Јед.мереБрој | Базна година2016  | Базна вред.156.028 | 2018161.000 | 2019167.500 | 2020175.000 |
| Коментар: Обухваћени сервиси: Е-захтеви, Кретање предмета, Увид у податке матичне евиденције осигураника, Када у пензију?, Контакт формулар за постављање питања, Kонтакт центaр.  |

Програм Подршка спровођењу послова из надлежности Фонда састоји се из програмских активности:

- 0001 Администрација и управљање

- 0002 Исплата разлике по ванредном усклађивању корисницима војних пензија

**Програмска активност: 0001 Администрација и управљање**

**Правни основ:**

Закон о пензијском и инвалидском осигурању и други посебни и општи прописи које Фонд примењује у обављању своје делатности, а чијом применом настају одређени трошкови

**Опис:** Активност је усмерена на унапређење квалитета и приближавање услуга које Фонд пружа осигураницима и корисницима.

Обухвата послове остваривања права из пензијског и инвалидског осигурања, послове медицинског вештачења радне способности, финансијске послове, правне и опште послове, послове информатичке подршке, односа с јавношћу, интерне ревизије и имовинске послове, пројекте и заступања.

Приоритетне активности усмерене су на повећање ажурности у доношењу решења о правима из пензијског и инвалидског осигурања, брже прилагођавање захтевима окружења и потребама корисника и технолошко осавремењавање, уз рационално коришћење и управљање ресурсима Фонда и стално усавршавање и подизање нивоа стручности запослених.

**Одговорно лице:** др Александар Милошевић, заменик директора Фонда

**Расходи и издаци везани за програмску активност:**

- **410000** – **Расходи за запослене** –планирана су средства у износу од 3,50 милијарди динара, која учествују са 0,57% у укупним расходима и издацима.

Законом о начину одређивања максималног броја запослених у јавном сектору („Службени гласник РС”, бр. 68/15 и 81/2016 – одлука УС) уређено је да ће се актом Владе, за сваку календарску годину утврдити максималан број запослених, а да укупан број запослених на одређено време, због привремено повећаног обима посла, лица ангажованих по уговору о делу, уговору о привременим и повременим пословима, закључених непосредно или преко омладинске или студентске задруге и лица ангажованих по другим основима не може бити већи од 10% броја запослених на неодређено време код организационог облика. Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину („Службени гласник РС”, број 61/2017), максималан број запослених на неодређено време у Фонду није промењен у односу на претходну одлуку (за 2015. годину) и износи 3.069 запослених.

На висину плата запослених примењује се Закон о привременом уређивању основица за обрачун и исплату плата, односно зарада и других сталних примања код корисника јавних средстава („Службени гласник РС”, број 116/2014), којим је извршено умањење зарада тако што се основице умањују за 10% запосленима чија је основна нето плата виша од 25,00 хиљада динара.

Плате запослених планиране су у складу са смерницама Министарства финансија за постојећи, а не систематизовани број запослених и без повећања зарада у 2018. години, у износу од 2,77 милијарди динара (Ко411000) и доприноси на терет послодавца у износу од 496,60 милиона динара (Ко412000).

Остала примања запослених планирана су према Уредби о накнадама и другим примањима запослених у организацијама обавезног социјалног осигурања („Службени гласник РС”, бр. 18/13, 116/14 и 90/2015), којом су уређени услови под којим запослени остварују право на накнаду плате, накнаду трошкова који настају у вези са њиховим радом, начин остваривања права и висина накнада и других примања, као и према колективном уговору.

Накнаде у натури (Ко413000) на име куповине маркица за превоз запослених и поклоне за децу запослених, планиране су у износу од 13,00 милиона динара.

Социјална давања запосленима (Ко414000) на име накнада за време одсуствовања са посла (породиљско боловање, боловање преко 30 дана, инвалиди рада), отпремнина, помоћи и стипендија деци преминулих радника су планирана у износу од 73,00 милиона динара.

Накнада трошкова за запослене (Ко415000) која обухвата накнаду за долазак на рад и одлазак са рада и накнаду трошкова погребних услуга у случају смрти члана уже породице запосленог, планирана је у износу од 109,00 милиона динара.

Награде запосленима и остали посебни расходи (Ко416000), планирани су у износу од 34,00 милиона динара на име исплате јубиларних награда за навршених 10, 20, 30 и 35 година стажа у Фонду и накнада за учешће у посебним комисијама.

- **420000** – **Коришћење услуга и роба** - планирана су средства у износу од 2,30 милијарди динара са учешћем од 0,37% у укупним расходима и издацима.

На име сталних трошкова (Ко421000), које чине трошкови платног промета и банкарских услуга, енергетских, комуналних, услуга комуникације, осигурања, закуп и остали трошкови, планиран је износ од 1,49 милијарди динара. Највећи расход везан је за готовинску исплату пензија и накнада.

Трошкови путовања који обухватају трошкове дневница, превоза и смештаја на службеним путовањима у земљи и иностранству, планирани су у износу од 55,00 милиона динара (Ко422000). Трошкови путовања односе се пре свега на трошкове службених путовања лекара вештака (редовни и контролни прегледи) и одржавања информационог система јер Фонд има разгранату службу филијала и испостава.

Расходи за услуге по уговору (Ко423000) обухватају административне, компјутерске услуге, услуге образовања и усавршавања запослених, услуге информисања, стручне услуге и остале услуге. Планирани су у износу од 323,00 милиона динара.

Специјализоване услуге планиране су у износу од 38,00 милиона динара, (Ко424000) и односе се на услуге организација регистрованих за обављање делатности из области безбедности и здравља на раду, неопходних за израду стручне документације за ревизију и утврђивање радних места на којима се стаж рачуна са увећаним трајањем (бенефицирани радни стаж), у складу са чланом 55. Закона о ПИО и према Правилнику о радним местима, односно пословима на којима се стаж осигурања рачуна са увећаним трајањем („Службени гласник РС”, бр. 105/03, ..., 22/13), здравствене прегледе за запослене, здравствену заштиту по конвенцији – вештачења ино носиоца осигурања и остале специјализоване услуге.

Текуће поправке и одржавање имовине и опреме, планиране су у износу од 194,00 милиона динара (Ко425000).

Расходи на име материјала који обухватају административни, материјал за образовање и усавршавање запослених, материјал за саобраћај, медицински и лабораторијски, за одржавање хигијене и посебне намене, су планирани у износу од 197,00 милиона динара (Ко426000).

- **440000 – Отплата камата и пратећи трошкови задуживања** – планирана су средства у износу од 30,00 милиона динара на име негативних курсних разлика приликом исплате пензија и накнада у иностранству, по основу камата на дуг по разлици погребних трошкова корисника који су потписали уговор о вансудском поравнању и друго (Ко444000).

- **460000** – **Донације, дотације и трансфери** – у складу са Законом о професионалној рехабилитацији и запошљавању особа са инвалидитетом („Службени гласник РС", бр. 36/09 и 32/2013), на име учешћа у финансирању зарада особа са инвалидитетом планиран је износ од 5,50 милиона динара (Ко465000).

- **480000** – **Остали расходи** на позицији пореза, обавезних такси, казни, пенала и камате (Ко482000), планирани су у износу од 430,00 милиона динара и односе се на: порезе на имовину, порез на пренос апсолутних права приликом преноса власништва бањских лечилишта на Фонд по судским пресудама и порезе на регистрацију возила, судске таксе и трошкове принудне наплате по окончаним судским споровима. Средства на позицији новчаних казни и пенала по решењу судова (Ко483000) планирана су у износу од 300,00 милиона динара, а највећи део односи се на камате и парничне трошкове наплаћене принудном наплатом по окончаним судским споровима.

**- 500000** **–** **Издаци за нефинансијску имовину** планирани су у износу од 940,00 милиона динара и чине 0,15% од укупних расхода и издатака.

Планирана средства у износу од 295,00 милиона динара (Ко511000) намењена су за потребе реализације извођења радова на изградњи, доградњи, санацији, реконструкцији, адаптацији и инвестиционом одржавању објеката Фонда, за потребе вршења услуге стручног надзора над извођењем наведених радова, као и за потребе израде инвестиционо-техничке документације и стручног праћења реализације поменутих пројеката (техничка контрола инвестиционо-техничке документације, израда плана превентивних мера и праћење радова од стране координатора за безбедност и здравље на раду на градилиштима).

Ова средства су намењена за унапређење услова рада и коришћења објеката од стране запослених и осигураника, као и у циљу постизања боље енергетске ефикасности и безбедности и здравља на раду у објектима Фонда.

Средства за набавку опреме планирана су у износу од 285,00 милиона динара (Ко512000). Највећи део средстава односи се на набавку рачунарске опреме, комуникационе опреме, набавку и проширење сервера и сториџ уређаја, набавку опреме за дигитализацију и архивирање, набавку штампача, уређаја за непрекидно напајање, телефонских централа, канцеларијског и намештаја за потребе архивирања документације, медицинске опреме и друго.

Овим средствима обухваћена је и набавка опреме која се уграђује у објекте Фонда у склопу извођења радова на изградњи, санацији, реконструкцији, адаптацији и инвестиционом одржавању објеката (централна климатизација, сплит системи и комуникациона опрема).

За опрему која се набавља кроз радове као што су противпожарне централе и остала слична опрема (Ко513000) планирано је 10,00 милиона динара.

Средства везана за набавку нематеријалне имовине намењена су за пројектовање и имплементацију система за подршку кључним пословним процесима (остваривања права из пензијског и инвалидског осигурања) и систему за управљање документима (подршка канцеларијском пословању), а што је неопходно за даљи развој информационог система Фонда. Такође, намењена су за набавку лиценци и софтвера неопходног за унапређење сигурности и континуитета рада  целог ИТ система Фонда. Планирана су у износу од 350,00 милиона динара (Ко515000).

**Програмска активност: 0002 Исплата разлике по ванредном усклађивању корисницима војних пензија**

**Правни основ:** Закључак Владе РС број: 181-11689/2015 од 30. октобра 2015. године

**Опис:** Од 1. јануара 2008. године Законом о Војсци Србије промењен је начин усклађивања војних пензија, тако да се оно врши по динамици и на начин утврђен законом којим се уређује пензијско и инвалидско осигурање. Корисницима пензија у Републичком фонду за пензијско и инвалидско осигурање пензије су ванредно усклађене од 1. јануара 2008. године за 11,06%, али ово право се корисницима војних пензија није признавало из разлога што се ванредно усклађивање пензија корисницима РФПИО односило на 2007. годину - када се на примања корисника војних пензија није примењивао овај начин усклађивања (мишљење Министарства рада и социјалне политике бр. 181-01-00092/2008-07 од 23.04.2008. године). Корисници војних пензија покрећу судске поступке за остваривање права на ванредно усклађивање пензија, а децембра 2013. године, претходно донете судске пресуде Управног суда у којима су одбијене тужбе поводом признавања права на ванредно усклађивање, Уставни суд поништава, а те ставове, на даље прихватају и судови опште надлежности у парничним поступцима.

Закључком Владе РС број: 181-11689/2015 од 30. октобра 2015. године, корисницима војних пензија се на пензије увећане од 1. јануара 2008. године за проценат усклађивања од 4,21% утврђен Одлуком о усклађивању војних пензија за 2007. годину („Службени војни лист“, број 13/2008), примењује и проценат усклађивања од 6,57%, чиме се обезбеђује да укупно усклађивање пензије на месец децембар 2007. године износи 11,06%. Исплата усклађеног износа пензије извршена је почев од исплате пензије за новембар 2015. године. Закључцима Владе РС је предвиђено да се исплата разлике између усклађеног и исплаћеног износа пензије, почев од пензије за месец јануар 2008. године закључно са пензијом за месец октобар 2015. године, валоризованa применом индекса цена на мало, односно индекса потрошачких цена од месеца у коме је требало да буде извршена свака појединачна исплата овако усклађеног износа пензије, изврши корисницима војних пензија који су закључили уговор о вансудском поравнању са Фондом. Корисници који нису потписали вансудска поравнања и прекинули судске поступке разлику намирују принудном наплатом по окончаним судским поступцима или у управном поступку.

Активности Фонда усмерене су на измиривање преосталих захтева за исплату разлике и прибављање и тријажу документације на основу које су извршене принудне наплате ради евидентирања у пословним књигама Фонда.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **485000** –**Накнаде штете за повреде или штету нанету од стране државних органа** планиран је износ од 4,22 милијарде динара на име укупних расхода (основни дуг, камате, судски и извршни трошкови) по основу исплате разлике између усклађеног износа пензије и исплаћеног износа пензије корисника војних пензија за период јануар 2008 – октобар 2015. године и други судски и извршни трошкови.

**Програм: 0911 Права из социјалног осигурања**

**Опис:** Програм обезбеђује исплату остварених права из обавезног пензијског и инвалидског осигурања и права остварених по посебним прописима.

Обавезним пензијским и инвалидским осигурањем обезбеђују се права (члан 18. Закона о ПИО):

1) за случај старости:

(1) право на старосну пензију,

(2) право на превремену старосну пензију;

2) за случај инвалидности - право на инвалидску пензију;

3) за случај смрти:

(1) право на породичну пензију;

(2) право на накнаду погребних трошкова;

4) за случај телесног оштећења проузрокованог повредом на раду или професионалном болешћу - право на новчану накнаду за телесно оштећење;

5) за случај потребе за помоћи и негом другог лица - право на новчану накнаду за помоћ и негу другог лица.

Програм обухвата и исплату затечених права по ранијим прописима (инвалидске накнаде по члану 224. Закона о ПИО), набавку помагала и направа за слепа лица (члан 245. Закона о ПИО), накнаде по основу чл. 22. и 23. Закона о рехабилитацији, посебне пензије запослених у Министарству унутрашњих послова, правосудним органима и Управи за извршење кривичних санкција са територије Аутономне покрајине Косово и Метохија, средства намењена друштвеном стандарду пензионера (члан 171. став 2. Закона о ПИО) и трансфере за здравствено осигурање.

Приоритети су редовна исплата у законом утврђеном обиму права.

**Одговорно лице:** Драгана Калиновић, директор Фонда

Програм Прaва из социјалног осигурања састоји се из програмских активности:

- 0001 Старосне пензије

- 0002 Инвалидске пензије

- 0003 Породичне пензије

- 0004 Накнаде за негу и помоћ и телесно оштећење

- 0005 Инвалидске накнаде

- 0006 Погребни трошкови и остала права

- 0007 Друштвени стандард пензионера

- 0008 Трансфери другим организацијама за обавезно социјално осигурање

**Програмска активност: 0001 Старосне пензије**

**Правни основ:**

Закон о пензијском и инвалидском осигурању

Закон о буџетском систему

Закон о привременом уређивању начина исплате пензија

Закон о пензијском и инвалидском осигурању земљорадника и стицању права на пензију земљорадника из старачких домаћинстава

Међународни уговори о социјалном осигурању

Уредба о условима за остваривање права на посебну пензију запослених у Министарству унутрашњих послова на територији АП Косово и Метохија

Уредба о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија

Закључак Владе РС број: 11-2372/2016-4 од 25. марта 2016. године и други прописи и акта

**Опис:** Програмска активност се остварује у циљу исплате остварених права на старосну, превремену старосну и посебну пензију.

Законом о пензијском и инвалидском осигурању уређено је остваривање, висина, усклађивање и коришћење права на старосну и превремену старосну пензију.

Као затечена права по Закону о пензијском и инвалидском осигурању земљорадника и стицању права на пензију земљорадника из старачких домаћинстава, врши се исплата пензија старачким домаћинствима на територији АП Војводина која су остварила право на пензију по основу преноса власништва на пољопривредном земљишту у друштвену својину.

Исплата посебних пензија врши се по Уредби о условима за остваривање права на посебну пензију запослених у Министарству унутрашњих послова на територији АП Косово и Метохија и Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија којима је прописано остваривање, висина, усклађивање и коришћење посебних пензија. Средства за исплату посебних пензија обезбеђују се у буџету Републике Србије.

Програмска активност обухвата и исплату разлике између износа старосне пензије и износа остварене превремене пензије по Закључку Владе РС број: 11-2372/2016-4 од 25. марта 2016. године. Исплата разлике врши се лицима која су у складу са Одлуком о утврђивању Програма за решавање вишка запослених у процесу рационализације, реструктурирања и припреме за приватизацију утврђена као вишак запослених, а којима је у моменту престанка радног односа и остваривања права на посебну новчану накнаду по том програму до испуњавања првог услова за остваривање права на пензију у складу са тада важећим прописима недостајало до пет година и која су до остваривања права на пензију остварила право на посебну новчану накнаду (Опција 5).

Овом програмском активношћу су обухваћена и плаћања по основу одштетних захтева испостављених од стране ино носилаца осигурања и исплата пољских пензија корисницима који живе на територији Републике Србије по споразуму са Републиком Пољском.

Пензије и гранични износи у Закону о привременом уређивању начина исплате пензија увећавају се за 5% почев од исплате за децембар 2017. године.

Корисницима чија је висина пензија већа од 26.643,75 динара, а мања од 42.630,00 динара, пензија се исплаћује у износу који се добија тако што се од укупне висине пензија одбија износ који се добија множењем коефицијента од 0,22 са разликом између укупне висине пензије и 26.643,75 динара. Корисницима чија је висина пензије већа од 42.630,00 динара, пензија се исплаћује у износу који се добија тако што се од укупне висине пензија одбија збир износа који се добија множењем коефицијента 0,22 са 15.986,25 динара и износа који се добија множењем коефицијента од 0,25 са разликом између укупне висине пензије и 42.630,00 динара.

Исплата се врши преко текућих рачуна у пословним банкама, доставом на кућне адресе корисника и на шалтерима пошта.

Исплата дванаест пензија извршиће се према плану исплате у складу са Одлуком о утврђивању динамике исплате пензија и новчаних накнада коју доноси Управни одбор Фонда, и то:

 - за кориснике из категорије осигураника запослених за децембар 2017. године и једанаест месеци 2018. године из два дела око 10. и 25. у месецу, а професионалних војних лица у целости око 6. у месецу;

- за кориснике посебних пензија запослених у правосудним органима и Управи за извршење кривичних санкција са територије Аутономне покрајине Косово и Метохија за децембар 2017. године и једанаест месеци 2018. године до 15. у месецу за претходни;

- категорије осигураника пољопривредника за децембар 2017. године и једанаест месеци 2018. године око 6. у месецу;

- за кориснике из категорије осигураника самосталних делатности дванаест месеци 2018. године (око 2. у месецу за претходни месец изузев пензија за децембар 2018. године која се исплаћује крајем децембра 2018. године);

- за кориснике на територији биших република СФРЈ за децембар 2017. године и једанаест месеци 2018. године око 25. у месецу;

- за кориснике у иностранству квартално за претходна три месеца за период октобар 2017 – септембар 2018. године (изузев пољских пензија).

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **471121-3 Основне пензије**

Средства заисплату старосних пензија планирана су у износу од 352,50 милијарди динара. У укупно планираном износу пензија (527,00 милијарди динара), учествују са 66,9%.

**Програмска активност: 0002 Инвалидске пензије**

**Правни основ:**

Закон о пензијском и инвалидском осигурању

Закон о привременом уређивању начина исплате пензија

Закон о буџетском систему

**Опис:** Програмска активност се остварује у циљу исплате остварених права на инвалидску пензију.

Законом о пензијском и инвалидском осигурању уређено је остваривање, висина, усклађивање и коришћење права на инвалидску пензију.

Пензије се исплаћују по Закону о привременом уређивању начина исплате.

Пензије и гранични износи у Закону о привременом уређивању начина исплате пензија увећавају се за 5% почев од исплате за децембар 2017. године.

Исплата дванаест пензија извршиће се према плану исплате у складу са Одлуком о утврђивању динамике исплате пензија и новчаних накнада коју доноси Управни одбор Фонда (на начин дат у опису програмске активности 0001 Старосне пензије).

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **471121-3 Основне пензије**

Средства заисплату инвалидских пензија планирана су у износу од 86,50 милијарди динара. У укупно планираном износу пензија (527,0 милијарди динара), учествују са 16,4%.

**Програмска активност: 0003 Породичне пензије**

**Правни основ:**

Закон о пензијском и инвалидском осигурању

Закон о привременом уређивању начина исплате пензија

Закон о буџетском систему

**Опис:** Програмска активност се остварује у циљу исплате остварених права на породичну пензију.

Законом о пензијском и инвалидском осигурању уређено је остваривање, висина, усклађивање и коришћење права на породичну пензију.

Пензије се исплаћују по Закону о привременом уређивању начина исплате.

Исплата дванаест пензија извршиће се према плану исплате у складу са Одлуком о утврђивању динамике исплате пензија и новчаних накнада коју доноси Управни одбор Фонда (на начин дат у опису програмске активности 0001 Старосне пензије).

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **471121-3 Основне пензије**

Средства заисплату породичних пензија планирана су у износу од 88,00 милијарди динара. У укупно планираном износу пензија (527,0 милијарди динара), учествују са 16,7%.

**Програмска активност: 0004 Накнаде за негу и помоћ и телесно оштећење**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права на новчане накнаде за помоћ и негу другог лица и новчане накнаде за телесно оштећење.

Законом о пензијском и инвалидском осигурању уређено је остваривање, висина, усклађивање и коришћење права на новчане накнаде.

Новчане накнаде увећавају се за 5% почев од исплате за децембар 2017. године.

Исплата се врши преко текућих рачуна у пословним банкама, доставом на кућне адресе корисника и на шалтерима пошта.

Исплата дванаест накнада извршиће се према плану исплате у складу са Одлуком о утврђивању динамике исплате пензија и новчаних накнада коју доноси Управни одбор Фонда (на начин дат у опису програмске активности 0001 Старосне пензије).

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **471124 Нега и помоћ пензионера** планирана у износу од 15,52 милијарде динара,

- **471125 Телесно оштећење пензионера** планирано у износу од 1,13 милијарди динара

- **471135 Накнаде за телесно оштећење** осигураницима планиране у износу од 162,75 милиона динара и

-**471137Нега и помоћ осигураника** планирана у износу од 595,98 милиона динара.

**Програмска активност: 0005 Инвалидске накнаде**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права по ранијим прописима: накнаде због рада са скраћеним радним временом (II категорија инвалидности), накнада због мање зараде на другом одговарајућем послу (III категорија инвалидности) и накнаде по основу распоређивања на други одговарајући посао.

Законом о пензијском и инвалидском осигурању уређена је висина, усклађивање и коришћење права на ове накнаде.

Накнаде се увећавају за 5% почев од исплате за децембар 2017. године.

Исплата дванаест накнада извршиће се према плану исплате у складу са Одлуком о утврђивању динамике исплате пензија и новчаних накнада коју доноси Управни одбор Фонда.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **471131 Накнаде за скраћено радно време за инвалиде II категорије** планиране су у износу од 73,50 милиона динара,

- **471134 Привремена накнада зараде од дана настајања инвалидности до запошљавања на друго одговарајуће радно место** планирана у износу од 1,05 милијарди динара и

- **471136 Накнаде за инвалиде**  **III** **категорије** планиране су у износу од 210,00 милиона динара.

**Програмска активност: 0006 Погребни трошкови и остала права**

**Правни основ:**

Закон о пензијском и инвалидском осигурању

Закон о рехабилитацији и други прописи и акти

**Опис:** Програмска активност се остварује у циљу исплате накнаде погребних трошкова и осталих права која обухватају накнаде за набавку специјалних помагала, новчане накнаде (посебан додатак) рехабилитованим лицима и исплате на име права из пензијског и инвалидског осигурања по судским пресудама.

Накнаде погребних трошкова исплаћују се у висини од 1,5 просечне пензије у Фонду у претходном кварталу у односу на дан смрти корисника. Исплаћују се уз сваку исплату пензија према плану исплате датом у опису програмске активности 0001 Старосне пензије.

Планирана средства обухватају и средства на име основног дуга разлике накнаде погребних трошкова категорије осигураника пољопривредника у периоду од јануара 2008. до септембра 2013. године, када је лицима која су сносила трошкове сахране преминулих корисника пензије накнада утврђивана у висини 1,5 просечне пензије пољопривредних пензионера уместо 1,5 просечне пензије исплаћене на нивоу Фонда.

Накнаде за набавку специјалних помагала односе се на помагала за читање и писање – репродуктор, Брајеву писаћу машину и друга електронска односно дигитална помагала осигуранику-слепом лицу, кориснику пензије-слепом лицу и слепом детету осигураника.

Новчане накнаде по основу чл. 22 и 23. Закона о рехабилитацији које се исплаћују рехабилитованом лицу којем је утврђен посебан пензијски стаж у трајању од најмање осам година. Новчану накнаду (посебан додатак), обрачунава, усклађује и исплаћује Фонд, а средства се обезбеђују у буџету Републике Србије. Накнада се исплаћује у целости до 15. у месецу за претходни.

Програмском активношћу обухваћени су и расходи по основу судских спорова у делу који се односи на права из пензијског и инвалидског осигурања и друго.

**Одговорно лице:** Иван Мимић, директор Сектора за финансијско пословање

**Расходи и издаци везани за програмску активност:**

- **471193 Погребни трошкови** планирани су у износу од 3,21 милијарду динара,

- **471199 Остала права исплаћена непосредно домаћинствима** планирана у износу од 113,00 милиона динара.

**Програмска активност: 0007 Друштвени стандард пензионера**

**Правни основ:**

Закон о пензијском и инвалидском осигурању

Правилник о друштвеном стандарду корисника пензија Републичког фонда за пензијско и инвалидско осигурање и други прописи и акти

**Опис:** Законом о пензијском и инвалидском осигурању средства Фонда могу се, у складу са актом Фонда, користити за друштвени стандард корисника пензија, највише до 0,10% укупних прихода Фонда по основу доприноса. Правилником о друштвеном стандарду корисника пензија Републичког фонда за пензијско и инвалидско осигурање („Службени гласник РС”, бр. 33/16 и 39/2016 – испр.), уређена је намена, услови и начин коришћења и правдања средстава друштвеног стандарда корисника пензија. Највећи део средстава намењен је за рехабилитацију корисника пензија у здравствено-стационарним установама и бањско-климатским лечилиштима, али и за културне и спортско рекреативне манифестације чији је циљ подстицање интеграције старих лица у друштво и солидарна помоћ корисницима пензија у храни, лековима, медицинском материјалу, огреву и средствима за хигијену.

Активност обухвата и расходе Фонда на име учешћа у финансирању трошкова смештаја пензионера у домовима пензионера (затечена права по ранијим прописима).

**Расходи и издаци везани за програмску активност:**

- **471231 Трошкови смештаја пензионера у домове за старе** планирани су у износу од 1,50 милиона динара,

- **471292 Услуге рехабилитације и рекреације** - планирана су средства у износу од 421,16 милиона динара.

**Програмска активност: 0008 Трансфери другим организацијама за обавезно социјално осигурање**

**Правни основ:**

Закон о пензијском и инвалидском осигурању

Закон о доприносима за обавезно социјално осигурање

**Опис:** Фонд трансферише средства за здравствено осигурање пензионера.Обавеза плаћања доприноса за здравствено осигурање пензионера утврђена је чланом 8. Закона о доприносима за обавезно социјално осигурање, а стопа доприноса утврђена је чланом 44. у висини од 10,3%. Средства за здравствено осигурање пензионера из категорије запослених, самосталних делатности и пољопривредника трансферишу се Републичком фонду за здравствено осигурање, а за пензије професионалних војних лица Фонду за социјално осигурање војних осигураника.

Доприноси за здравствено осигурање трансферишу се и за примаоце накнада инвалида II и III категорије и за накнаде зараде од дана инвалидности до дана правоснажности решења по члану 94а. Закона о ПИО.

**Расходи и издаци везани за програмску активност:**

- **471911 Трансфери Републичком фонду за здравствено осигурање за доприносе за осигурање** на име доприноса за здравствено осигурање за исплаћене пензије планирани у износу од 51,94 милијарди динара,

- **471912 Трансфери за здравствено осигурање инвалида II и III категорије** на име доприноса за исплаћене накнаде планирани у износу од 25,00 милиона динара,

- **471913 Трансфери Републичком фонду за здравствено осигурање за накнаде зараде од дана инвалидности до дана правоснажности решења** планирани у износу од 150,00 милиона динара,

**- 471961 Трансфери Фонду за социјално осигурање војних осигураника за доприносе за осигурање** на име доприноса за здравствено осигурање за исплаћене пензије професионалних војних лица планирани у износу од 2,26 милијарди динара.